b'\n_START_ARTICLE_\n60 (Tallinna bussiliin)\n_START_PARAGRAPH_\n60 on bussiliin Tallinnas, mis \xc3\xbchendab Priisle asumit Lasnam\xc3\xa4el Kompassi asumiga Kesklinnas m\xc3\xb5lemas suunas. Bussiliin avati 1. jaanuaril 1988, et rahuldada Lasnam\xc3\xa4e uute ehk VI, VII ja VIII mikrorajooni (t\xc3\xa4nap\xc3\xa4eval Priisle, Kuristiku ja Katleri asumid) elanike \xc3\xbchistranspordivajadust. Liini teenindab Tallinna Linnatranspordi AS (TLT Lasnam\xc3\xa4e osakond/3. veokorralduse osakond). Liin t\xc3\xb6\xc3\xb6tab iga p\xc3\xa4ev, t\xc3\xb6\xc3\xb6p\xc3\xa4eviti on intervall 10\xe2\x80\x9312 minutit, puhkep\xc3\xa4evadel ja riigip\xc3\xbchadel 15\xe2\x80\x9320 minutit. Kuna liin l\xc3\xa4bib suure koormusega teid kesklinnas (Russalka ja Uus-Sadama ristmik), siis s\xc3\xb5ltub s\xc3\xb5iduaeg liiklusummikutest, kuid graafiku j\xc3\xa4rgi kestab s\xc3\xb5it m\xc3\xb5lemas suunas 25 minutit. Liinil kehtivad tavalised s\xc3\xb5idupiletid._NEWLINE_1990. aastatel s\xc3\xb5itis samal marsruudil ka ekspressliin 89, praegu s\xc3\xb5idab ekspressiliin 12, mis \xc3\xbchendab Lasnam\xc3\xa4ed Mustam\xc3\xa4e ja Haaberstiga.\n_START_SECTION_\nVeerem\n_START_PARAGRAPH_\nKuna liin l\xc3\xa4bib tiheasustusega asumeid (29 500 elanikku), siis peamiselt s\xc3\xb5idavad liinil poolhaagisega bussid, mis mahutavad palju reisijaid. N\xc3\xb5ukogude ajal kasutati liinil t\xc3\xa4iustatud Ikarus 280.48 ja Ikarus 283 busse ning uusi Ikarus 435 busse. Aastatel 2000\xe2\x80\x932014 s\xc3\xb5itsid liinil 24-meetrised bussirongid (Hess City APM 5.2-13 (BaltScan)) ning hiljem MAN bussid. Enamasti s\xc3\xb5idavad liinil madalap\xc3\xb5hjalised bussid, kuna Priisle asumis on 6 sotsiaalhoonet 80\xe2\x80\x93100 korteriga, kus elavad f\xc3\xbc\xc3\xbcsiliste puuetega inimesed.'